বৃহস্পতিবার ছিল পঞ্চায়েত বিষায়ক স্ট্যান্ডিং কমিটির বৈঠক। কিন্তু, সেই বৈঠকের জন্য নির্দিষ্ট ঘর মিলছিল না বিধানসভায়। অবশেষে ঠিক হয় পঞ্চায়েতমন্ত্রীর জন্য নির্ধারিত ঘরেই হবে বৈঠক।
 নিজস্ব প্রতিনিধি : চলছিল মিটিং। আর সেই সময় খোদ পঞ্চায়েতমন্ত্রীর চেয়ারেই বসে পড়ে গোল বাধালেন বিধায়ক তথা পঞ্চায়েত বিষায়ক স্ট্যান্ডিং কমিটির চেয়ারম্যান জ্যোতির্ময় কর। তাঁর ওপর রীতিমতো খেপে গেলেন পঞ্চায়েতমন্ত্রী সুব্রত মুখোপাধ্যায়। গোটা বিষয়টি নিয়ে নালিশ জানানো হল বিধানসভার স্পিকারের কাছে। জানা যায়, বৃহস্পতিবার ছিল পঞ্চায়েত বিষায়ক স্ট্যান্ডিং কমিটির বৈঠক। কিন্তু, সেই বৈঠকের জন্য নির্দিষ্ট ঘর মিলছিল না বিধানসভায়। অবশেষে ঠিক হয় পঞ্চায়েতমন্ত্রীর জন্য নির্ধারিত ঘরেই হবে বৈঠক। অভিযোগ, বৈঠক চলাকালিন পঞ্চায়েতমন্ত্রীর চেয়ারে বসে পড়েন বিধায়ক জ্যোতির্ময় কর। খবর যায় খোদ পঞ্চায়েতমন্ত্রীর কাছে। তিনি সেখানে গিয়ে গোটা বিষয়টি নিয়ে ক্ষোভ প্রকাশ করেন। বলেন, সংসদীয় রাজনীতিতে এই ধরনের ঘটনা অত্যন্ত দৃষ্টিকটূ। এই নিয়ে নালিশ জানানো হয় স্পিকার বিমান বন্দ্যোপাধ্যায়ের কাছে।